У гэты раз семінар напярэдадні спаборніцтваў быў праведзены асабліва пільна. На тое ёсць прычына: новыя правілы WKF версіі 9.1 (у прыватнасці, правіла сэншу*) унеслі значныя карэктывы і ў тактыку спартсменаў, і ў працу суддзяў. Больш за тры гадзіны без перапынку кіраўнік семінара тлумачыў складаныя моманты, якія ўзнікалі ў працэсе выкарыстання новых правілаў на спаборніцтвах па ўсім свеце. Тлумачэнне было, на маю думку, максімальна падрабязным і ішло як у агульным рэчышчы, так і асобна па кожнай катэгорыі парушэнняў. Вельмі шмат было разабрана практычных сітуацый, у тым ліку і ў форме своеасаблівых задач з умовай і адназначным адказам. Кожнаму з крытэрыяў, па якіх павінна быць ацэнена атака ў кумітэ ці выкананне ката, надавалася асобная ўвага.